钦定古今图书集成/方舆汇编/职方典/第1226卷
## 钦定古今图书集成/方舆汇编/职方典/第1226卷

| 钦定古今图书集成 方舆汇编 第一千二百二十六卷 |

| |

钦定古今图书集成方舆汇编职方典

第一千二百二十六卷目录

岳州府部纪事

岳州府部杂录

岳州府部外编

职方典第一千二百二十六卷

《博物志》：“舜崩苍梧之野，二妃泪下，染竹成斑。其后二
妃死，为湘水之神。”

《春秋》，“楚左司马戍败吴师于㴩澨。”〈注〉《吴居麋㴩》，即㴩
湖也。

《史记》：秦始皇二十八年，西渡淮水之衡山南郡，浮江
至湘山祠，逢大风，几不得渡。上问博士曰：“湘君何神？”
博士对曰：“闻之尧女，舜之妻而葬此。”于是始皇大怒，
使刑徒三千人皆伐湘山树，赭其山。

《湘州记》：君山上有美酒数斗，得饮之即不死，为神仙。
汉武帝闻之，斋居七日，遣栾巴将童男女数十人来
求之，果得酒进御。未饮，东方朔在旁窃饮之。帝大怒，
将杀之，朔曰：“使酒有验，杀臣亦不死，无验，安用酒为。”
帝笑而释之。

《府志》：“光武建武二十三年十月，武陵蛮单程等反，寇
掠郡县。将军刘尚击之，兵败，复遣马援讨之，师屯澧
下。俗传即今军牧村。故澧有马援城，石门有伏波渡，
安乡有马波湖。”

二十四年七月，五谿蛮反，诸洞猖獗，民受其害。
章帝建初元年，武陵澧中蛮陈从等反，守臣募零阳
精夫击破之，从降。

三年冬，溇中蛮覃儿健等复反，寇零阳。

四年春，诏发荆州七郡及汝南、颍川兵讨之。先是，守
臣募充中五里精夫四千人，当贼奋击，多所杀获。复
合兵战于宏下，大破之，斩儿健，馀众悉降。

和帝永元四年，武陵零阳蛮谭戎等叛，燔当羌，寇金
城，郡兵击杀之。

六年，谭戎等复叛，《郡》兵讨平之。

安帝永初二年，澧中蛮田山高少等反，时郡县徭税
失平，遂结充中诸蛮，攻杀长吏。州郡募五里六亭兵
击降之。

三年秋，溇中蛮复纠党为寇，州郡募蛮兵讨平之。
顺帝永和三年，溇中澧中蛮反，遣武陵太守李进讨
平之。先是，武陵守逸其姓名，疏部中蛮赋轻，欲益之
如汉赋。时尚书令虞诩奏以为不可，蛮果以加赋非
约，遂杀乡吏，举众反。

昭烈帝章武初，遣将军吴班袭吴将李异于秭归，破
之，蛮中震恐。武陵五谿蛮闻蜀兵胜，相率响应，郡遂
属蜀。蜀衰，复属吴。

元帝时，荆州刺史陶侃袭击王贡于巴陵。时王贡诱
五谿蛮径向武昌，陶侃使郑攀、陶延趣巴陵，斩降万
馀。

安帝元兴二年，桓元将王稚徽戍巴陵。桓元既为刘
毅所破，遂挟帝单骑西走，竟入江陵，因遣将屯兵于
此，以备东兵。

三年，永安皇后至巴陵，将设仪导入宫，天雷震，人马
俱殪。

义熙三年八月，孙季高乘海伐广州，谦之以蜀众聚
枝江。卢循将苟林略华容，相去百里。临川烈武王以
谦之退走鄱阳太守虞丘延破贼别帅于上饶。九月，
烈武王使刘遵击苟林于巴陵，斩之。

六年，荆州刺史刘道规、雍州刺史鲁宗之等败徐道
覆于华容。

文帝元嘉中，溇中蛮反。溇中令宋矫之无绥驭才，蛮
苦赋重，遂以其众叛，寇抄郡县，沈庆之讨平。

孝武帝孝建元年，南郡王义宣梁山战败走，闻巴陵
有军，回江陵。义宣镇荆州十年，财富兵强，挟震主之
威，见帝方揽威权，即举兵至梁山，为王元谟所败，逆
走。时闻巴陵韦崧屯兵有备，遂回向江陵。

《南史》：“沈攸之自缢于华容栎林。初，沈攸之发江陵，齐
高帝遣众军西讨，攸之尽锐攻郢州，行事柳世隆屡
破之。昇明二年，还向江陵，未至城，已为雍州刺史张
敬儿所据，无所归。乃与第三子文和至华容之鲿头
林，投州吏家。吏尝为所鞭，待之甚厚，不以罚为怨。杀
豚荐食。既而村人欲取之，攸之于栎林与文和俱自”
经栎林，不知所在，当时华容地。其疆界或混于“监利
石首”，未可考。

湘东王绎遣大都督王僧辩击侯景，留戍巴陵。景攻
城不㧞，乃退。僧辩击景，至巴陵，闻郢州陷，因留戍之。
绎遗僧辩书，戒其固守，以逸待劳。景果率大军水步
继进，百道攻城，城中鼓噪，矢石雨下，景众乃退周将元宣趋巴陵，徐度等执之，尽俘其众。梁司空华
皎自巴陵与周军顺流乘风而下，军势盛甚，战于沌
口。淳于量、明彻募军中小舰先出当西军，量等以大
舰拒之，西军舰皆破碎，因风纵火，俄而转风自焚，西
军大败。皎等单舸走过巴陵。元宣孤军欲趋巴陵，已
为徐度所据。度伪结盟，宣信之，解伏就度执之，尽俘
其众，并杀皎之党与。

元帝承圣元年十二月，天门山获野人，出山三日而
死。

《北史》：侯景遣将任约，众号五万，伐梁湘东王于江陵。
王遣胡僧祐领千馀人，陆法和时在江陵，与之同行，
登舰大笑曰：“无量兵马。”江陵多神祠，人常祈祷。自法
和军去，无复应验，人皆以诸神从行故也。至赤沙湖，
与任约相对，法和乘轻舟，不介胄，顺流而下，去约军
一里远，谓将士攻之，纵火舫于前，而逆风不便。法和
执白羽扇以麾风，风势即反。约众皆见梁军步于水
上，于是大溃，皆投水，约逃窜不知所之。法和曰：“明日
午时当得。”及期未得，人问之，法和曰：“我前于此洲水
干建一刹，语檀越等：‘此虽为刹，实是贼标。今何不自
标，下求贼也’？”如其言，果见约在水中抱刹，仰头才出
鼻，遂擒之。

《府志》：“唐元宗开元四年，岳阳楼城西门楼也。下瞰洞
庭，景物宽阔。中书令张说除守此州，每与才士登楼
赋诗，自尔名著。其后太守于楼北百步复创楼，名曰
燕公楼。”

《全唐诗话》：袁皓过岳阳，悦妓蕊珠，以诗寄严使君曰：
“得意东归过岳阳，桂枝香惹蕊珠香。也知暮雨生巫
峡，争奈朝云属楚王。万恨只凭期克手，寸心惟系别
离肠。南亭宴罢笙歌散，回首烟波路渺茫。”严以妓赠。
《琐言》：“天祐中，淮师围武昌，杜洪中令乞师于梁，梁与
荆方睦，乃讽中令成汭帅兵救之。汭欲亲征，乃造巨”
舰一艘，三年而成，号曰“和州战舰。”上列厅宇，泊司局，
有司衙府之制，有“齐山截海”之名，其馀华壮可知也。
饰非拒谏，断自己意，幕僚俛仰，不措一词，惟杨原赞
成之。舟次君山下，吴师焚之，汭竟溺死，馀兵士皆溃
散。

《府志》：“唐成汭会梁兵救鄂，吴将李福神据君山，遂击
破之。福神救鄂，汭发舟师十万，沿江东行，会梁兵救
之。福神先趋君山，据险逆击，因风纵火，焚其战舰，士
卒皆溃，梁师亦引去。”

梁太祖时真武节度使雷彦恭攻岳州不克彦恭贪
残反复向既同楚攻荆南。又复攻楚岳州。

吴将冷业将水军屯平江，楚遣岳州刺史许德勋击
破之。时荆南会楚攻朗州，雷彦恭遣使乞降于淮南，
且告急，弘农王遣将冷业救之。于是楚王殷即遣许
德勋拒业，进屯朗口。德勋使善游者五十人，以木叶
覆首，持长刀浮江而下，夜犯其营，且多举火，业军惊
扰。德勋以大军进击，大破之。

吴将苗璘、王彦章攻岳州，楚军击虏之。吴军万人攻
岳，至君山，楚遣许德勋将战舰千艘御之。德勋曰：“吴
人掩吾不备，见大军，必惧而走。”乃潜军于角子湖，使
王环夜率战舰三百屯杨林浦，绝吴归路。迟明，吴人
进军荆江口，将会荆南兵，至道人矶，德勋命都虞詹
信以轻舟三百出吴军后，德勋以大军当其前，虏璘
及彦章归。

楚遣都指挥许德勋等将水军屯岳州。楚攻荆南，先
屯兵于此，乃遣六军使袁铨、副使王环等击之，高季
兴请和，乃还。自是鄂、岳、潭、朗之间，皆有重兵。

唐庄宗灭梁楚，马殷遣希范修贡。庄宗问洞庭广狭，
对曰：“车驾南巡，才堪饮马耳。”庄宗嘉之。

后唐废帝清泰二年，溪州刺史彭士然率锦、樊二州
土兵攻澧州，楚马希范命其将刘勍以步卒五千击
之，士然大败，纳地请和，希范许之。士然既败，以其所
据三州归马氏，立铜柱为界。宋知澧州军郭逵讨北
溪蛮彭士义，平之，遂破桃花洞，洞在慈利。

宋太祖乾德元年，遣慕容延钊讨周保权，降，湖湘悉
平。

二年五月，有象至澧州安乡澧阳等县。又有象涉江
入华容。

真宗大中祥符二年，安乡县谢山芝草生二十二本，
状如珊瑚。

三年春二月，鼎州人锺相叛，陷澧州，知州黄琮、县丞
叶畬皆死之。

天禧元年，石门层山院牛生二犊。

仁宗庆历间，白荆堤坏，邦人方筑完，大鲤跃潭，役夫
杀之，食者皆死。又澧州柿叶文成《太平字》

滕子京左迁巴陵，重建岳阳楼，范文正公为记。郡寮
问落成如何，子京云：“痛饮一场。”凭栏大恸，十数声而
已。后子京果卒于岳。

《风土记》：丁晋公南迁还岳阳，见江西新生洲，云“此洲
生，当有真人临此。”皇祐二年，英宗以团练使出镇岳州。

《府志》：“高宗建炎四年五月，洞庭湖夜赤光东北，亘天
如火，明照湖心，上下一色，俄转东南，此血征也。”后寇
兵犯湘沔，又锺相、孔彦舟、曹大星、刘超、彭筠、杨幺巨
盗相继荼毒，即其验也。

绍兴四年，湖湘盗杨幺来寇安乡，筑城楼，以岳飞为
清远军节度使讨之。

五年，以岳飞为荆湖制置使，帅师讨杨幺。六月，岳飞
大破杨幺于洞庭。初，岳飞受命讨杨幺，而所部皆西
北人，不习水战。飞曰：“兵何常，顾用之何如耳。”乃先遣
使招谕之，其党黄佐曰：“岳节使号令如山。”遂降。飞表
授佐武义大夫，拊其背曰：“子知逆顺者，欲复遣子至
湖中，视其可胜者擒之，可劝者招之，如何？”佐感泣，誓
以死报之。黄佐袭周伦砦，杀之，飞上其功，迁武功大
夫。统制任士安不禀王𤫉令，军以此无功。飞鞭士安
使饵贼，曰：“三日贼不平，斩汝矣。”士安宣言曰：“岳太尉
兵二十万至矣。”贼见任士安军，并力攻之。飞设伏，士
安战急，伏四起击贼，贼走。会旨召张浚还，飞出小图
示张浚曰：“已有定画，不八日可破贼。”浚壮之。黄佐招
杨钦来降，飞喜曰：“杨钦骁勇，既降贼，腹心溃矣。”表授
钦武义大夫，礼遇甚厚，乃复遣归湖中。两日，钦说余
端、刘铣来降，飞诡骂钦曰：“贼不尽降，何来也？”杖之，复
令入湖。是夜，掩贼营，降其众数万。幺负固不服，方浮
舟湖中，以轮激水，其行如飞，旁置撞竿，官舟迎之辄
破。飞伐君山木为巨筏，塞诸港汊，又以腐木乱草浮
上流而下，择水浅处，遣善骂者挑之。贼怒来追，则草
木壅积，舟轮碍不行。飞急击之，贼奔港中，为筏所拒。
官军乘筏，张牛革以蔽矢石，举巨木撞其舟，尽坏。幺
杀溺赴水死。飞入贼垒，馀酋惊曰：“何神也？”俱请降。果
八日而捷书至，浚叹曰：“岳侯神算也。”初，幺恃其险，曰：
“欲犯我者，除是飞来。至”是人以言为谶云。

孝宗乾道二年五月，有象至澧州安乡等县，又有象
涉江入岳州华容，直过阛阓。十月，又有象至澧州澧
阳县。

《宋史张惟孝传》：“锺蜚英见惟孝而异之，谓曰：‘今日正
我辈立功之秋’。惟孝不答，又叩之，则曰：‘朝廷负人’。”明
日，蜚英罗致，宴之仲宣楼，酒酣，因曰：“有国而后有家，
天下如此，将安归乎？”惟孝跃然曰：“从公所命。”乃请空
名帖三十以还。逾旬，与三十骑俱拥甲士五千至，旗
帜鲜明，部伍严肃，上至公安，下及墨山，游踏相继。或
请所统姓名，惟孝曰：“朝廷负人福”，难“易，聊为君侯，
纾一时之难耳，姓名不可得也。”时鼎、澧五州已危，于
是击鼓耀兵，不数日，众至万人，数战俱捷。江上平，制
使吕文德招之，不就而遁。

《巴陵县志》：“元杜云隐洞庭湖，庙祝也。能知水面风波，
与人语辄验。江南湖北肃政廉访伯颜上其事于朝。
至元十六年十月内，敕封普惠广化真人，提调沿江
诸庙事。”

《元史》：“忽必烈遣太师拔都儿以舟师围岳州，兵溃围
入洞庭，遂俘遗民以归。”按忽必烈南侵，由黄州次阳
逻堡渡江，围鄂，遣拔都儿以舟师觇上流，遂围岳州。
顺帝至正十一年，岳州门忽自倒，柱脚向天，江南郡
鼠衔尾渡江，过江东，复西入蜀。

十三年，“沔贼”倪文俊寇安乡，陷之；执知县张继和及
其子澧州路同知张镇以去。万户熊义山起兵御之，
保黄山。

十六年夏五月，倪文俊袭黄山，熊义山力战，兵溃，被
执，死之。

十八年，张镇复收兵保黄山。

十九年，大雨，群龙变化而去者无数。

二十年，本府群蚁同穴，自斗而死，死处皆积成雉堞。
其后本府将臣张斌大败于潞州死。

二十四年春三月，张镇以本路地归明，诏授镇锦衣
卫镇抚。是年，大将军徐达归视抚谕，命总治萧杰镇
守，修筑土城，设守御所，改路为府，仍领四县。

二十七年，湖广行省杨璟提师至澧，屯三江口，招安
反卒，伪汉石门守将邓义亨降。

《府志》：“明太祖洪武三年三月，覃垕连构峒蛮为乱，敕
杨璟帅师讨之，贼战败，遁入溪洞。十月，垕及茅峒诸
蛮复出为寇，以周德兴为征南将军讨之。兵至慈利，
垕畏其先声，即遁去。是年岳州蚁斗而死，积成堆。
五年，卫公邓愈为征南将军，讨抚澧州等处峒蛮之
负固不服者，悉平之。”

二十四年，石门夏克五子得中复作乱，东川侯讨平
之。邓《均忠》子义以功赐袭“金齿卫指挥使。”

孝宗弘治二年正月，华容大疫，有阖门无一存者。又
有蛟自土石出者千数，涧中起水丈馀，荡析民居，漂
溺老疾甚众。是秋，民家所藏稻谷，新旧俱化为蛾飞
去。是年，平江县大水。

十二年四月二十日，华容县市北民王金妻产儿，一
身二首，自项以上皆分正德十一年五月二十九日，北河江水涌溢，流声如
号，渡舟覆溺，堤岸崩溃。是年，澧州、临湘、巴陵、华容地
震。七月，巴陵东南天裂，长三丈馀，红光刺人。

十五年，流贼犯安乡境，典史麦成驱民兵却之。
嘉靖七年春二月，临湘县“妖”毁民家，频发莫知所从，
或于墙屋，或于笥箧，其烟如线，气如硫黄，旬日乃息。
是年，安乡县大旱。

四十五年，岳州临湘、平江、安乡俱大水。八月二十四
日，华容县西忽天门开，一日在中，一日在傍，如斗状。
卫舍张宿，泊舟县南洛公矶下，与同舟者熟视良久，
复视湖心有两日摇映。

万历三十三年，有大鸟自西北飞来，历西鄙诸村，色
青翠，仰视之若人。遇鹅鸭辄吞之，吐其毛。人以药矢
射之，不能及。

三十五年，安乡县水，华容县东四十里，天雨豆，人取
种之，成槐秧，石首亦间有之。

三十六年戊申，澧州大水，城崩。秋，龙见琅琊湖拔。郑
云山宅，不知何所。枫林村稻化为蝶飞出。临湘、安乡
二县大水。

三十七年，华容县东门外六月四日薄晚，天雨血，周
围“文昌宫不数十丈，大如麻子，喷人，衣裾皆红点”，又
于斗门堤随处间有之。是年，安乡县大有年。

《华容县志》：圆觉寺僧大镜，一夕梦殿左忽施金龙帐，
帐中二神冕服端坐，晓起，适黎文僖、刘忠宣二公至，
假馆焉。僧窥之，正类梦中神。二公读书，每至丙夜，僧
亦隅坐，供茗粥不倦。一夕，忠宣公少倦，僧以为惰也。
曙检书笥摽之归，忠宣公惭谢过，僧改容复延之。及
二公文调，僧设酒祖之曰：“努力富贵幸勿忘。”比二公
次第显属，县令资遣之，且贻以金。僧大怒曰：“吾岂望
报耶？前言戏耳。”终身不出寺门，亦不受二公馈。
怀宗崇祯元年戊辰，岳州东门脚下有洞门，名昌江
门，每年开一扇，今年左开水左，明年右开水右。是岁
两门俱开，水侵城门，各官祭拜建醮，水忽消。夏五月，
安乡县菊花盛开。

四年辛未，安乡县七月十七日夜，地震自东北来，声
如雷，地裂坼，凡地崩坼者红水溢出。十月十五又大
动，其馀小震不一。澧州震时，仿佛有金睛闪烁，环绕
民居。民间露宿月馀，不敢入室，所在地裂，黑沙瀵涌，
腥气逼人，隍池顿竭。

五年壬申，岳州旱，八月，大水，至十月刻，“木山司命夜
哭，松树枯竹尽开花死。”是年，安乡地间动。

六年癸酉，旱，巴陵民间猪生一象，名曰“象猪。”夏，渔人
晒网，有鱼似人，手足皆备，自河上岸。秋，北门城崩。
七年甲戌，旱，澧州雨雹。安乡雨雹，巨如拳，小如栗，风
烈拔树，疾雷击人。

八年乙亥夏，澧州溇水暴涨，澧阳桥崩，须臾成洲。自
“演武场”至麻家留，亘数千尺。

十年丁丑，有并头鸟鸣于岳州东门。澧州雹损人畜
禾苗。华容县正月，古井口民张志轩弟妇盛氏，孕十
二月生一子，忽不见，惟血痕在窗棂中。

十一年戊寅四月，岳阳楼左角每日有火烟烘出。次
年六月初二日楼灾，《安乡县大水》。

《府志》，《春秋定公四年》，“许迁于容城。”任公辅、郦道元皆
以为华容县。《岳阳风土记》又谓“隋改县名”，以此。罗泌
《路史》遂以为岳之华容，未详孰是。

《水经》：“江水东至华容县西，夏水出焉。又东南当华容
县南，涌水出焉。江水又东，涌水注之。”《山海经注》：“洈水
出南郡东洈山，至华容县入江。”《注疏》：“华容有夏水，首
出江，尾入沔。盖此所谓沱也。”又应劭云：“沔水自江别
至南郡华容县为夏水，过江夏入江。”详此数处，皆有
华容县名，而细考水道，又与今之华容略不相涉。古
今沿革不一。亦难以臆断之耳。

《水经注》韦昭曰：“云梦泽在华容县。”按《春秋》鲁昭公三
年，郑伯如楚，子产备田具，以田江南之梦。郭景纯言
华容县东即巴丘湖是也。

《世说·宠礼篇》：顾长康作殷荆州佐，请假还东。尔时例
不给布帆，顾苦求之，乃得发。至破冢，遭风大败，作笺
与殷云：“地名破冢，真破冢而出，行人安稳，布帆无恙。”
刘辰翁注云：“破冢，洲名，在华容县。”

《宋史》：“秦桧恶岳飞，改岳州军为华容军。”

《类苑》：往年有人于洞庭湖中得一石刻诗云：“蛟室团
青草，龙堆隐白沙。护江蟠古木，迎棹舞神鸦。破浪南
风正，收帆畏日斜。云山千万叠，底处上仙槎。”或持问
诸作者，云：“此老杜诗也。”近有管城士大夫家藏唐本，
题子美一卷，皆子美诗。其中一首云：《惠二还东溪因
至一送》：“惠子白驴瘦，归溪惟病身。皇天无老眼，空谷
滞斯人。崖蜜松花熟，山杯竹叶春。柴门了无事，黄绮
未称臣。”今《子美集》中所无《夷坚续志》：“周益公在京师茶店，具纸画《岳州图》，谯楼
上十二时牌，亦时时自换，此神仙之笔也。”

旧《志》，岳州常赋之外，与他州名额不同者，茶笼、竹箭、
干翎毛、鱼麹、芦篨、铁叶、窑灶。
隋文帝开皇初，虢州刺史崔仲方献平江南之策，有
曰：“水路要害，必争之所，须巴陵隐矶，置船屯聚。”《水经
注》：江水过下隽县北，与湘水会，汇为洞庭，而得巴陵。
其隐矶则又东也。皆沿江要害所必守者，先命屯之。
然则巴陵当为雄镇矣。

隋末，校尉董景珍率郑文秀共立萧铣为梁后，乃封
景珍为晋王，文秀为楚王。今北庙，董王庙，南庙，郑王
庙也。《图经》以郑王庙为“巴陵令郑德璘昔遇洞庭君
者”，非也。

灵妃庙有铜鼓，元丰中永庆庄耕者得之，圆口方耳，
下有字纹，皆古篆《雷云》文，色正青绿，形制精巧，非近
世所能为也。取置于寺。太守李观用耆旧之说，以为
陆贾使南越，尝以铜鼓献之于庙，岁久失之，意其必
此，遂移置庙中。方移置时，护持不谨，因误毁损，今已
不完。或云闻初获鼓时，同获铜铎一枚，以其完好，辇
至礼部，今藏秘书省，鼓以毁坏，遂留永庆寺。李观之
说，似非其实。

洞庭湖中旧有蚌，其大如半席。深夜侧立，一壳乘风
往来烟波间中，吐巨珠与月相射。渔者百端取之，终
莫可得，近久不见。

安乡有石屋庙。相传有石偶出于基上，人或过而践
者，辄有灾祸，遂立庙以祀之，曰“南湖山石之神。”后毁
于兵。

岳州地极热。十月犹单衣或摇扇。蛙鸣似夏。鸟鸣似
春。浓云疏星。震雷暴雨。如中州六七月间。

《通志》：“驩兜崇山”，今以为湖广之慈利县，非也。沈佺期
《诗集》有《从崇山向越裳》诗，其序云：“按《九真图》，崇山越
裳四十里，杉谷古崇山。竹谿从道明国来，于崇山北
二十五里，合水攲缺，藤竹明昧，有三十峰，夹水直上
千馀仞，诸仙窟宅在焉。”其诗云：“朝发崇山下，暮坐越
裳阴。西从杉谷变，北上竹谿深。竹谿道明水，杉谷古
崇岑。”以此验之，崇山乃在交、广之间为是。

五湖者，太湖之别名，以周行五百馀里，故名五湖。按
《扬州记》，太湖一名官亭，一名震泽，一名洞庭。按《荆州
记》，官亭即蠡泽是也。谓之彭泽，一名青草湖，以青草
山得名。今考五湖，则《图经》所载，韦昭所指，俱无洞庭。
而岳之青草湖，北连洞庭，亦去彭泽辽远。官亭既为
彭泽，则不得更名震泽也。又考《荆州记》，“君山上有道，
通吴之包山。”今太湖有洞庭山，亦潜通君山，故得名
耳。山后响沙，蹑足听有声。郦善长言：“君山有石穴，潜
通吴之包山。”《山海经》九江之间注引《地理志》：“九江今
在浔阳。”《书·九江孔殷传》：“九江即今洞庭。”则是以彭蠡
名九江，而附会青草，以君山通包山，而附会洞庭，未
可知也。

岳阳楼，时以滕子京造楼，范希文为记，苏子美书，邵
竦篆。号称“天下四绝。”

舜葬苍梧，有鸟吐五色气，名曰“凭霄。”衔土成坟，积珠
成垄。

淳熙十四年，澧州慈利县周赧王墓旁五里山摧，盖
古冢也，其中藏器物甚多。邑宰得一𬭚，高一尺三寸，
上径长九寸五分，阔八寸，下口长径五寸八分，阔五
寸，虎钮高一寸二分，阔一寸一分，并尾长五寸五分，
重十五斤。绍熙三年，峡州判官于长阳县又得其一，
甚大，高二尺，上径长一尺六分，阔一尺四寸二分，下
口长径九寸五分，阔八寸，虎钮高二寸五分，足阔三
寸四分，并尾长一尺，重二十五斤，皆虎钮也。

许棠有《洞庭》五言诗，时人谓“许洞庭。”沈光有《洞庭乐
赋》，韦岫云“此赋，乃一片宫词也。”

何涓为《潇湘赋》，天下传之。潘纬以《古镜诗》著名。或曰：
“潘纬十年吟古镜，何涓一夕赋《潇湘》。”

佛图澄，神僧也。游石门崇台山下故里，暇心畈至陂，
从腹旁一孔引出五脏，就陂洗之，遂相传为佛图陂，
至今存。按《楚志》，“和尚祖庭住安陆石门。”《广舆记》：“武昌、
华容二处有石门山。”佛图澄、石门崇台山，不知当在
楚中何地。

唐张说《岳州》诗云：“山川临洞穴，风日望长沙。”又云：“日
昏闻怪鸟，地热见修蛇。”数语颇尽岳阳之概。

《风土记》引《楚词》：“驱予车于元石，驾予马于洞庭。”
《华容县志》：“儒学棂星门内中道有墓，今覆以石，世传
为胡广冢。”《旧志》：“广故基在今学南五显庙，宋重建祠
宇，掘地得断碑，有文曰：‘太保胡公’。”按广熹平元年薨，
赐冢茔于原陵。《襄阳耆旧记》：广父名宠，桑钦。《水经》：夏
水东过华容县南。郦道元注：“夏水自县东北迳成都
郡故”城南，又迳交趾太守胡宠墓北。汉太傅广身陪
陵，而此墓侧有广碑，故世谓“广冢”，非也。其文言是蔡
伯喈之词。考之《文集》，载广碑文三，《祠前铭》一，《神诰》一，
《灵表》一，《议郎胡公夫人哀赞》一，皆邕词。而《与都尉》及《先室碑》是广仕东都，宠慕故里，耽于禄位，遂无封识。
抑或道里阻远，碑不及树，然不知道元所云宋掘所
获是何碑也。广本太傅断碑云：太保岂后所立欤？
华容县学明伦堂旧有石刻宋孝宗御书所制《赏花》
《春晚》二诗及晏婴事一条，赐张阐及阐子季樗、孙爟
者。又淳熙间陈傅良各有跋在后，今不知所在。
华容县东北隅有楚观亭，宋乾道间县令胡绾创。绾
有诗云：“绕岩春水绿，入座晚风清。”又云：“楚王台榭荆
榛里，屈子江山俎豆中。”今废久矣。

元石山下萧定家有故宋时瓦房五间，在岩石之中，
泉流周遭，松杉苍郁，榱桷楹柱，壁砌无损，盖历几百
载矣。明宋山人登春过饮，有诗曰：“元石山中高士居，
小堂犹是宋朝馀。梅花荐酒开青瓮，相对惟谈种树
书。”南山下罗氏亦有数间，规制正相类。

鼎山，宋赵希哲以祀梁竦，不知其故。按《汉书》，“竦坐兄
松事，与弟恭俱徙九真。感悼子胥、屈原以非辜沈身，
乃作《悼骚赋》，系元石而沉之。”元石，山也，非可系之物，
此或一卷石耳。旧志称“鼎山下有竦墓”，其抑传疑乎？

《通志》：“汉龙阳张君与妻张媪游太湖，忽风雨晦冥，五
彩云盖其上，青黄龙并起，俄顷开霁，媪因有娠，历十
四月生子，名渤。后因神异，有功德于县，民人立庙祀
之，曰张渤庙。”

建安初，华容女子忽啼呼云有大丧。后刘表果死，又
歌吟曰：“不意李立为贵人。”未几，曹操以涿郡李立为
荆州刺史。七八年中，长沙醴陵山鸣如牛，响声积数
年。豫章贼攻没泉陵，杀掠吏民。

《后汉书》：“建安四年，蔡娥，充县人。年十六，馀物故，其家
以木槥敛瘗于城外数里，已十四日，有行者闻其冢
中有声，便语家。家往视，闻声便发，遂活。”

《旧志》：董仲永之子，尝游安乡县，以县苦水患，书符于
石上，立于东南隅，云“可压水。”已而果符。其言有不信
者，掘地穷其趾，愈掘愈深，趾不可见，水患复兴，人多
神之。

《幽怪录》：“隋开皇九年，吴兴柳归舜自巴陵泛舟，遇风
吹至君山，维舟登岸，寻小径，不觉行三四五里，兴酣，
逾越溪涧，不由径路。忽道旁有大石，表里洞彻，圆而
径平，周六七亩，其上尽生翠竹，圆大如盖，高百馀尺，
叶曳白云，森罗映天，清风徐吹，戛戛为丝竹音。石中
穴又生一树，高百馀尺，条干偃荫，为五色翠盖如盘”，
花径尺馀，色深碧，叶深红，异香成烟，著物霏霏。有鹦
鹉数十，丹嘴翠衣，尾长二三尺，翱翔其间，相呼姓字，
音极清越。

《文献通考》：“唐高宗上元中，华容县有象入庄家中庭
卧，其足下有槎人为出之，象乃伏，令人骑入深山，以
鼻。”土，得象牙数十以报之。
《虞初志》：唐仪凤中，有儒生柳毅者，将还湘滨，行至泾
阳，见有妇人牧羊于道畔，毅怪视之，乃殊色也。翔立
凝听，若有所伺。毅诘曰：“汝何苦而自辱如此？”妇泣而
对曰：“妾洞庭龙君少女也。父母配嫁荆川次子，而夫
婿乐逸，为仆妇所惑，日以厌薄，毁黜至此。”言讫，欷歔
流涕，悲不自胜。又曰：“闻君将还吴，密迩洞庭，欲以尺
书寄托。洞庭之阴，有大橘树，乡人谓之社橘”，扣树三
发，当有应者，因而随之，无有碍者。毅曰：“敬闻命矣。吾
为使者，他日归洞庭，慎勿相避。”女曰：“宁止不避，当如
亲戚耳。”毅如其言，乃访于洞庭之阴，果有社橘，遂易
带向树三扣。俄有武夫出波间，引至灵虚殿，宫门大
辟，见一人披紫衣，执青玉，望毅而问曰：“岂非人间之
人乎？”毅曰：“毅昨下第，间驱泾水之涘，见大王爱女，牧
羊于野，所不忍视。”毅因语之，取书以进。洞庭君览毕，
掩面而泣曰：“此老夫之辜也，使深闺孺弱，远罹辱害。”
顷之，有赤龙长万馀尺，千雷万霆，缴绕其身，擘青天
飞去。俄而祥风庆云，拥红妆一人回，即前所寄词女
也，入于宫中，君笑谓毅曰：“泾水之囚人至矣。”遂宿毅
于灵光殿。明日，又宴毅于凝碧宫，酒阑欢极，毅辞起，
复宿于凝光殿。翌日，又宴毅于清光殿。洞庭君弟钱
塘君曰：“泾阳之妻，洞庭君之爱女也，将欲求托高义，
世为亲戚，岂不为君子始终之道乎？”毅以杀其婿而
纳其妻，于义不可，因肃然以对。钱塘君知不可强，因
逡巡致谢。毅与钱塘君遂为知心友。明日，毅辞归洞
庭君夫人别宴毅于潜景殿，于是复循出，途上岸，见
从者十馀人，担囊以随，至其家而辞去。遂妻于张氏。
又娶韩氏，数月又亡。再娶卢氏。毅视其妻，类于龙女，
而逸艳丰状则又过之。经岁馀，生一子，端丽奇特，毅
益爱重之，乃笑谓毅曰：“余即洞庭君女也。衔君之恩，
誓心求报。洎钱塘季父，论亲不从，怅望成疾，复欲驰
白于君，值君累娶不终，卜居于此，遂得报君之恩，今
日死无恨矣。”及开元中，上方属意神仙之事，毅不安，
遂归洞庭，凡十馀岁，殆不知迹。

《湘中志》：垂拱中，太学郑生晓行渡洛桥，见一女蒙袖
曰：“我孤养于兄嫂，恶常我苦，今欲赴水，留哀于此。”生遂同载与居，号曰汜人。数岁，生游长安，一夕谓生曰：
“我湘中蛟宫姊也，谪而从君，兹满无以久留，欲为诀
耳。”相持泣而别去。十年，生之兄为岳州刺史，上巳日，
生从兄登岳阳楼，张宴乐。酒酣，生愁思吟之曰：“精无
琅兮汤汤，怀佳期兮属三湘。”声未终，有画舻浮漾而
来，中为彩楼，高百尺，其上施帷栏栊，有一人起舞，含
嚬凄怨，形类汜人。舞而歌曰：“溯清风兮江之隅，拖湘
波兮袅绿裾。荷拳拳兮情未舒，匪同归兮将焉如？”舞
毕，敛袖，翔然凝望。须臾，风波遂迷所在。

《博异记》：“刘方圆抵巴陵，夜宿江岸馆中西有一厅，尚
扃锁，二更后，月色满庭，江水阒寂，闻妇人言语啸咏
之声。俄有歌者，歌音清细不可辨。明旦视之，东柱上
有诗一首，墨色尚新，词曰：‘爷娘送我青枫根，不见青
枫几回落。当时手刺身上衣，今日成灰不堪著’。”
《府志》：“贞元中，郑德邻岁往省，每涉洞庭，历湘中，时遇
鹾贾”韦生，乘巨舟同离鄂渚，至洞庭之畔，又同宿。韦
有女，美而艳，适于水窗中垂钓，德邻见而悦之，遂以
红绡一幅题诗曰：“纎手垂钩对水窗，秋声红叶艳长
江。既能解珮投交甫，更有明珠乞一双。”乃以红绡惹
其钩，女以所得系臂，自爱惜之。明日，乘风发舟，风势
渐紧，德邻舟小不敢发。将暮，有渔人语德邻曰：“向发
巨舟，已全家没于洞庭矣。”德邻大骇，神思恍惚，悲惋
久之。为《吊江姝》二首曰：“湖面狂风且莫吹，浪花初绽
月光微。沉潜暗想横波泪，得共鲛人相对垂。洞庭风
软荻花秋，新没青娥细浪愁。泪滴白𬞟君不见，月明
江上有轻鸥。”诗成，酹而投之。遂感水神，持诣水府览
之，谓同溺数辈曰：“谁为郑生所爱？”有主者搜臂，见红
绡中诗。府君曰：“德邻异日是吾邑明宰，不可不曲活
尔。”命召主者，携韦氏送郑生。韦氏逐主者疾趋，道睹
一大池，碧水汪然，遂为主者推坠其中，或沉或浮。夜
三更，德邻未寐，忽见有物触舟，遂秉烛惊而拯之，乃
韦女也，系臂红绡尚在。德邻狂喜良久，女苏息，及晓
方能言。乃说：“府君感君而活我命。”德邻曰：“府君何人
也。”终不醒悟，遂纳为室。将归。后三年，德邻当调，迁谋
醴陵令。韦氏曰：“不过作巴陵耳。”德邻曰：“子何以知？”韦
氏曰：“昔水府君言，君是吾邑明宰。”德邻志之，选果得
巴陵令。

《甘泽谣》韦驺者，明五音，善长啸，自称逸群公子。举进
士，一不第便巳，曰：“男子四方之志，岂屈节于风尘哉！”
游岳阳，岳阳太守以亲知见辟，数月谢病去。驺弟来，
舟行，溺洞庭，驺乃向水滨恸哭，移舟湖神祠下，欲焚
其庙，曰：“千金估舟，安稳获济。吾弟穷倅，乃罹此殃，焉
用尔庙为？”忽于舟中假寐，梦神人盛服来谒，谓驺曰：
“幽冥之途，无枉杀者。公先君昔为城守，方刚谠正，鬼
神避之，撤淫祠甚多，不当废者。有一二神上诉，帝初
不许，固请十馀年，乃许与后嗣一人，谢二废庙之神。
故贤弟当之。傥救丧不获，即我之过，当求水工送尸
湖上。”驺惊寤，其事遂止。遂命渔舟施钓，缗果获弟尸
于岸。是夕，又梦神谢曰：“鬼神不畏，忿怒，而畏果敢，以
其诚也。君今果敢如是，吾所以畏怀。昔洞庭张乐，是
吾所司，愿以至音，酬君厚德，所冀观《咸池》之节奏，释
浮世之忧烦也。”忽睹金石羽籥铿锵，驺甚叹异，曲终
乃寤。

《报应录》：“懿宗咸通中，岳州有村人涸池取鱼，多获龟，
悉刳其肉，载龟板至江陵卖之，厚得金帛。归家遍身
患疮，痛楚号叫，举身投盆水中，渐变作龟形，逾年腐
垂而死。”

《北梦琐言》：“昭宗天复中，澧州叶源村民郑氏子烧积
柴，火势既盛，龙突而出，腾在半空，萦带积草，为火所
燎，竟仆而毙，长亘数百步。”

《府志》：乾德中，有石浮澧，至慈利秀峰之卧龙湾，磨旋
不去。忽凭人言曰：“我故梁将武平也，征蛮战没，帝命
食兹土，其视吾所止祠焉。”有顷，石跃峰之麓，观者震
骇，始即石为位号而庙祀之。

开宝中，贾知微遇曾城夫人及二妃于洞庭，歌曰：“黄
陵庙前青草春，黄陵女儿茜裙新。轻舟短棹唱歌好，
水远山长愁杀人。”歌毕而去。

《旧志》：有江叟者，常遇樵夫遗以铁笛，吹之无声。登白
鹤山，吹于紫荆台，响震林谷。忽有两女授神药云：“服
此当为水仙。”盖龙女也。

《华容县志》：太皇观在华容县署东北，门左右有青龙
白虎二神像，捏塑精巧，形质甚大，可动摇，观者往往
以为异。宋祥符八年二月既望，雷震白虎西北楹上
有倒书“谢仙火”三字，入木逾分，字画遒劲，人莫之测。
庆历六年，滕子京令摹而刻之，问零陵何氏女，俗谓
之何仙姑者，乃曰：谢仙火，雷部火神也。兄弟二人，各
长三尺，形质如玉，好以铁笔书字，其字高下常与身
等，验之皆然。东南楹亦有“谢仙”二字，逼近柱础。其后
摹刻岳阳楼上。元丰二年，岳阳楼火，土木碑碣，悉为
煨烬，惟此三字曾无少损。

《风土记》：“庆历间，白荆堤坏，乡人完筑。有大鲤跃出潭中，役夫杀而食之，皆死。”

王文正尝宰平江令，宅旧为山魈所据，前令不敢居。
一日，吏梦见告者曰：“宰相至，吾当避之。”如有影响，相
率而去。已而文正下车，处正寝，无复惊动。

《一统志》：卓彦恭尝过洞庭，月下有渔舟过其旁，卓呼
问：“有鱼否？”应曰：“无鱼，有诗。”卓喜曰：“愿闻一篇，可乎？”老
人鼓枻徐去，高吟云：“八十沧浪一老翁，芦花江上水
连空。世间多少乘除事，良夜月明收钓筒。”欲邀之，不
可及矣。

《通志》：徽宗宣和间，平江罗孝芬居侧有大柿树，雷折
之，火燎其文，成“罗状元”字，下有三点。明年孝芬举甲
科第三。

《安乡县志》：湖贼杨幺为岳飞所砍，兵皆散，卷旗插野
后，遍地生花，如卷旗之状，因名曰“卷旗花。”

《龙城录》：长安任中宣家畜宝镜，识者谓是三代物，后
有八字，仅可晓，云：“水银阴精百炼成镜。”询所得，云商
山樵者得之石下。后中宣南过洞庭，风涛汹涌，因泊
舟，梦一道士赤衣乘龙，指中宣言：“此镜乃水府至宝，
出世有期，今当归我矣。”中宣因问姓氏，但笑而不答，
持镜而去。梦回视箧中，已失所在。

《府志》：“马武穆巡边回州，舟至洞庭春江口，暴风忽起，
波如连山，乃见波中谲怪，蛟螭出没，云雾昏濛，有如
武夫执戈戟者，有如文吏具简册者，有如捧盘盂者，
徘徊俟候，闪烁睢盰，莫知何物。左右大骇，衣服器皿
悉投之。舟人欲以姬妾为请，武穆不听，移时风定，仅
获存焉。数年，武穆薨。”

汪安行以武陵郡丞摄守澧阳，移摄巴陵归任，道由
安乡，阻风五日，遣人持香祷黄山祠，即得吉卜。是夜
梦乌巾紫襕者来谒云：“诘朝可行矣，异日吾邦使君
敢不告。”既寤，风果息，解维去。秩满还朝，遂得澧守。绍
兴改元，乃书其事于庙。

《夷坚志》：“杨大方，岳州人。性耿介，有操持，好学负气。绍
兴三年，赴澧台试，于江陵道中。过一庙，整衣冠入谒，
焚香至敬，因掷案间杯珓，咨决得失，凡三掷皆得阴
珓，以为神不赐。许时已被酒，遂发怒，取珓毁之。神之
侧塑两判官，所谓善恶两部。杨控恶者须仍批其颊，
大声叱之曰：‘教汝作判官，略无灵验，虚受香火享奠，
可谓失职，何不请我做？我一生留意文章，十分准拟
科第，何为不报我耶’？”语罢，引足蹴仆之，乃去。才出门，
行十数步，酒微醒，觉渴闷，令担仆汲水而蹶，撼呼弗
应。仆往近处村邸，就榻少酣。移时矍起，谓仆曰：“酒之
累人如此，吾适入彼庙，实为无礼。且触威，遭二卒追
诣庭下，神王贻责甚峻，将痛加困治”，赖善判官力为
分解曰：“此子岳州好秀才，志行不凡，前程尽未可量，
只被一醉所误，别无罪愆，不应重罚，令充恶部使，晨
夜祗役于王前，庶得谢过。”王首肯，再三顾二卒曰：“暂
押去，却来观此事势，我定不免。”急索纸作书与妻，词
意悲哽，封题授仆，投笔而逝。

《两山墨谈》：韩希孟嫁为贾尚书子琼妇。元兵破岳州，
韩被掠，以衣帛书一诗，自投于江而死。长兴州判官
沈思安尝托刘元履者，丐赵松雪为书其诗，元履诺
而未言。一夕梦一妇人云：“速为我求书，庶因大人君
子之笔，发摅幽愤。”松雪闻而异之，乃为之写一通，归
之于沈。

《通志》：“建昌进士黄钺，言其祖履中无子，祷于君山庙。
一夕梦人以彩笼盛五色凤三，别以筠笼盛一鸟，并
授之。后正室生三子，皆擢第。妾生一子，无所能。”
《华容县志》：“五显庙即宋灵顺庙，旧儒学址也。有轩辕
祠二十四舍，不知何时废。至宋乃改祀五显。洪武初，
以庙易学，内巨钟一夜徙去，每飞还故殿作祟，舁归
复来。”弘治末，知县王干塑夫子像以压之，祟乃息。
嘉靖三十九年，华容县九都民，见二蛇盘结波涛中，
以杖扣之，蛇散，中一小儿，仅半岁，尚未死，救而育焉。
“十都民获一浮屋，升其脊，闻有呻唫声，启视之，则一
美妇人据梁上，中浮四笥，询之，则荆州某生妻也。合
巹甫四月，生入市，家忽被水，盖不食数日矣。”民令宿
其家而走报生。生至县挈妻子归，尽以屋暨笥与民。
民受其屋而却其笥。

万历三十五年，天大雨。华容县石门山中有物如牛，
次日有巨迹焉。有桃三枚，自山穴中流出，佃人获而
食之，仍种其核成桃。凡诸山皆摧，蛟龙四出。

《旧志》：彭学本，永丰人。万历间，以粮务系府禁。值大旱，
太守日祷不应。学本言于狱吏曰：“太守若欲我祷，我
能致雨。”吏白于守，守召之曰：“汝能致雨，神与我见乎？”
学本言当假公座。一刻登座，运掌心雷，法堂上雷声
吼然，俄而阴云蔽署，有神见一足靴形长丈馀，其大
称墀。随登台披发，约三日后大雨。至日果验。临雨有
妖虹亘天。学本仍语守，借剑斩之，西向麾，剑落于本
县之长寿堰，后拾得之。